**La Correspondencia Militar**, tamén coñecido como **La Correspondencia**, foi un xornal editado en Madrid, entre 1877 e 1932, que se subtitulaba "periódico de noticias xerais do Exército e da Armada".

Foi un dos diarios militares de maior duración e, aínda que, nos comezos foi de ideoloxía liberal para pasar a ser progresivamente monárquico e, furibundamente, contrario á II República. Durante a súa existencia mantivo unha liña editorial belicista e de defensa dos intereses corporativos do Exército. 

Aínda que a súa periodicidade comenzou sendo con publicacións en días alternos, en 1887, convértese en diario e as súas seccións pasan a se as un xornal normal. En 1913, tiña unha tirada duns dezaseis mil exemplares.

Historia
--------

### Primeiros anos

Foi fundado e dirixido en 1877 polo comandante Emilio Prieto Vilarreal, que era simpatizante ao Partido Republicano Progresista e que o dirixe até 1884 e é propietario até 1888, malia ter que se exiliar en 1886, por participar no Pronunciamento de Villacampa.

A partir de 1888, a súa ideoloxía foi claramente belicista en tódolos episodios bélicos da guerra colonial de finais do século XIX, ademais do seu conservadorismo político (estaba próximo ao partido de Cánovas, e era contrario ao Maurismo) e apoiaba a defensa dos intereses corporativistas. Neste sentido, destacaría a súa campaña en defensa da Lei de Xurisdicións en 1909.

Durante a Primeira guerra mundial foi o xornal máis abertamente xermanófilo e, a partir de 1917, converteuse no voceiro, *de facto*, das Xuntas Militares de Defensa. O seu anterior director, o comandante Julio Amado, deu paso a Evaristo Romero á fronte da publicación, malia que Amado seguiu marcando a ideoloxía. 

Desvois opina que foi un xornal no que se mesturaban os intereses propiamente políticos coa corrupción política pois, amais de recibir diversas subvencións e cartos, tamén os seus membros recibían cargos. Un exemplo foi o do director, Julio Amado, nomeado Gobernador de Barcelona en 1919.

### Década de 1920

Na década de 1920, apoiou a chegada da ditadura de Primo de Rivera mais a súa circulación diminuíu considerablemente e estivo ao límite da desaparición, polo que dende os círculos próximos a Afonso XIII e mailo ditador Miguel Primo de Rivera se lle pediu ao empresario mallorquino Juan March que respaldase o xornal. Este aceptou colaborar economicamente co xornal porque quería aproximarse a Primo de Rivera e colocou a un empregado seu no control das contas. Cando viu a situación, a cambio dunha entrevista con ditador, accedeu a apoialo co obxectivo de sanear a feble economía do xornal e entregou diversas cantidades que chegaron a un total de 100.000 pesetas. Porén non foron a fondo perdido senón que tiña forma dun empréstito contra a maquinaria do diario. Finalmente, en novembro de 1926, ao ver que se trataba dun negocio ruinoso, March rematou a súa axuda.

Seguramente, para paliar as súas dificultades económicas, o 9 de novembro de 1928, fusionouse por absorción con outra publicación militar, *El Ejército Español*, de ideoloxía ultraconservadora, fundada en 1888.​ 

### Segunda República

Foi unha das poucas publicacións militares que sobreviviu á instauración da II República.​ Dende as súas páxinas, apoiadas económicamente por monárquicos que comezaban a conspirar contra a República, atacaban a esta,​ o que lle valeu varias suspensións. Finalmente, o 26 de marzo de 1932, foi o derradeiro número por causa dunha lei que prohibía a prensa político militar por mor das sospeitas de corrupción. Desvois cita que Azaña declarou que o xornal recibira en abril de 1931, 1 000 pesetas de fodos secretos do ministerio.

De contado, o día 29, se transforma nunha nova cabeceira, retitulada simplemente *La Correspondencia*.​ O seu director no período republicano foi o tenente coronel Emilio Rodríguez Tarduchy, que en decembro de 1933 fundou a Unión Militar Española.​ 

Abandonou a súa publicación en 1932, trala súa participación en *La Sanjurjada* do 10 de agosto.

Notas
-----

1. 1 2 3  Checa Godoy (1989), p. 282
2. 1 2 3  Desvois (2001), p. 235
3. 1 2 3  Cabrera Calvo-Sotelo (2013), p. 155
4. 1 2 3 4 5 6 7 8  "La Correspondencia militar". *hemerotecadigital.bne.es* (en castelán). Consultado o 13 de novembro de 2023.
5. ↑  Fătu-Tutoveanu & Jarazo (2013), p. 99
6. ↑  Desvois (2001), p. 241
7. 1 2  Desvois (2001), p. 240
8. ↑  Navajas Zubeldia (2001), pp. 74-75
9. 1 2  Desvois (2001), p. 236
10. ↑  Desvois (2001), p. 237
11. ↑  Navajas Zubeldia (2001), p. 77

Véxase tamén
------------

### Bibliografía

* Cabrera Calvo-Sotelo, Mercedes (2013). *Juan March (1880-1962)*. Serie: Memorias y Biografías (en castelán). Madrid: Marcial Pons Historia. ISBN 9788415817000.
* Checa Godoy, Antonio (1989). *Prensa y partidos políticos durante la II República*. Serie: Estudios Históricos y Geográficos (en castelán). Salamanca: Ediciones Universidad de Salamanca. ISBN 84-7481-521-5.
* Desvois, Jean Michel (2001). "La presse militaire dans L'Espagne contemporaine". En Aubert, Paul; Desvois, Jean-Michel. *Les élites et la presse en Espagne et en Amérique latine: des Lumières à la Seconde Guerre mondiale* (en francés). Madrid: Casa de Velázquez. pp. 229–242. ISBN 9788495555182.
* Evans Pim, Joám (2013). "Pro-German Press and Literature in North-Western Spanish Cultures during the World War I (1914-1918)". En Fătu-Tutoveanu, Andrada; Jarazo Álvarez, Rubén. *Press, Propaganda and Politics: Cultural Periodicals in Francoist Spain and Communist Romania* (en inglés). Cambridge: Cambridge Scholars Publishing. pp. 96–105. ISBN 978-1-4438-4323-2.

|  |  |
| --- | --- |
| Control de autoridades | 
* Wd: Q18908007
* HemBNE: 0001801740
* ISSN: 1132-6441
* OCLC: 436625960

 |